"M'hemmx ġustizzja soċjali mingħajr ugwaljanza" Minn CARMEN CACHIA Qegħdin nisimgħu ħafna dwar il-kwota ta' rappreżentanti fil-Parlament Malti bejn iż-żewġ sessi. Pajjiżna għadu bi ftit rappreżentanza ta' nisa fil-politika u l-Gvern preżenti jinsab f'ħidma, anke leġislattiva, biex ikun hemm aktar bilanċ. "Il-ġustizzja soċjali u l-ugwaljanza m'humiex slogans sbieħ biss għal qabel l-elezzjoni, iżda huma programm ta' ħidma, pjan ta' azzjoni u prinċipji li jmexxuna u jimluna b'kuraġġ ħalli nbiddlu għall-aħjar. Aħna rridu ugwaljanza u opportunitajiet indaqs għall-poplu Malti u Għawdxi". Kull pass f'pajjiżna qatt ma ġie b'mod naturali Dan sostnih Anthony Agius Decelis, attivista u Membru fil-Grupp Parlamentari Laburista bi snin twal ta' esperjenza fix-xena politika lokali, is-sitwazzjoni preżenti fejn jisħaq li m'hemmx ġustizzja soċjali mingħajr ugwaljanza u li l-ġustizzja soċjali hija prinċipju u valur li tkun trid temmen fih biex taħdem għalih, meta analizza ma' Inewsmalta is-sitwazzjoni preżenti. Hu qal li hija ħaġa tal-għaġeb kif f'pajjiżna kull pass li sar, qatt ma ġie b'mod naturali u kif bħala l-partit fil-Gvern, ħadmu għall-ġustizzja soċjali u għall-ugwaljanza għax jemmen fih u jemmnu li l-bniedem huwa bniedem b'mod sħiħ bil-komplessità kollha li jista' jkun fiha. Bidliet meħtieġa, fundamentali u importanti Il-kwota bilanċjata fil-parlament bejn il-membri rġiel u membri nisa hija parti mill-ħidma kontinwa tal-PL għax ix-xewqa u l-għajta tal-ġustizzja soċjali ilha miegħu mit-twelid tiegħu 100 sena ilu. Għalkemm ma kienx faċli minħabba oppożizzjoni, mentalità konservattiva u sitwazzjoni staġnata, il-Gvern Laburista fil-Gvern għamel għadd ta' bidliet meħtieġa, fundamentali u importanti biex ċaqlaq lil pajjiżna mill-istatus quo li kien fih. "Il-prinċipji u l-valuri qegħdin hemm biex imexxuna u jiggwidawna. F'kull żmien il-Gvern Laburista kien lest iħallas il-prezz għall-prinċipji tiegħu. Allaħares ma kienux il-prinċipji u l-valuri f'din il-pandemija li għaddejjin minnha, għax kieku, ħadd ma jista' jimmaġina x'seta ġara mill-familji Maltin u Għawdxin. Fil-100 sena glorjużi tiegħu, il-Partit Laburista ħadem għall-ġustizzja soċjali u l-ugwaljanza. Ippjanahom, fassalhom, implimentahom u għadu jwettaq din il-bidla," sostna dan l-attivist. Aguis Decelis qal li meta jiċċaqlaq l-istatus quo, il-konservattivi jibżgħu li se jitilfu xi ftit mill-poter li jkollhom minħabba t-tibdil li jkun qiegħed isir. "Jagħmlu minn kollox biex jagħtuk gambetta, iwaqqfuk jew irażżnu l-proċess jew anke saħansitra jwaqqfu l-proċess kollu. Dan rajnieh iseħħ ftit taż-żmien ilu meta ġejna biex nagħmlu t-tibdil meħtieġ fil-kwistjoni tad-divorzju," kompla Agius Decelis. Dan il-proċess ta' tibdil fil-liġi tad-divorzju f'pajjiżna se jagħti l-opportunità biex persuni li ma jkunx irnexxielhom l-ewwel żwieġ, jerġa' jkollhom ċans biex isibu mħabba oħra u jkunu jistgħu jibnu futur mal-maħbub jew maħbuba tagħhom. Il-forzi konservattivi jieħdu pożizzjonjiet diversi u dan stajna narawh ukoll meta l-Gvern Laburista ried idaħħal aktar drittijiet ċivili lill-persuni LGBTIQ+. "Għax bħal donnu li l-persuni LGBTIQ+ m'humiex xbieha t'Alla. Bħal donnu xi ħadd jiddeċiedi huwa kif jiġi. Bħal donnu dawn ma kellhomx id-dritt li jħobbu lil min iridu u ma kellhomx id-dritt li jgħixu mal-persuna li jħobbu," insista l-Membru Parlamentari Laburista. Hawnhekk huwa semma' l-iskużi li saru meta l-Gvern ried jinvesti fit-teknoloġija li tassisti koppji li jixtiequ jsiru ġenituri u jkollhom bżonn assistenza għall-konċepiment ta' wliedhom – l-IVF. Dan sar bil-għan li anke dawn il-koppji, bħal koppji oħra, ikunu jistgħu jkollhom it-tfal. Dawn il-koppji kienu qegħdin jissalbu biex iġemmgħu l-flus u jmorru barra minn xtutna għall-IVF "u hawn il-konservattivi baqgħu siekta u tara l-ipokresija grassa tispikka fihom". Agius Decelis jibqa' skantant kif quddiem l-uġigħ u s-sagrifiċċji ta' dawn il-koppji, dawn in-nies ma kienu jgħidu xejn, iżda meta l-PL fil-Gvern ġie biex jagħmel din il-bidla, dawn "bdew jivvintaw minn kollox". Aguis Decelis qal li, "imma għax aħna nemmnu fl-ugwaljanza u li kulħadd għandu jingħata d-dritt u l-aċċess li juża t-teknoloġija biex ikollu t-tfal, għamilna din il-bidla wkoll. Aħna l-aġenti tal-bidla. Ngħixu biex inbiddlu u nbiddlu biex nibqgħu ngħixu. Il-poplu wegħdnih li dak li hemm bżonn li jinbidel, irridu nkomplu nibdluh". Il-mument tal-verità u tal-prova… Fil-fatt, fis-snin ta' Gvern Laburista saru aktar bidliet għall-ġustizzja soċjali u l-ugwaljanza. Fost dawn hemm it-tneħħija ta' diversi poterin inkluża mis-saħħa tal-politiku u tal-Prim Ministru; dik li r-responsabbiltà tal-politiċi tibqa' għal ħajjithom u mhux tiġi preskritta; il-mod kif tinħatar il-ġudikatura; kif jinħatru l-persuni li jokkupaw ħatriet politiċi; l-għażliet importanti bħalma huma tal-Kummissarju tal-Pulizija u ċ-chairman tal-Bank Ċentrali; is-Saltna tad-Dritt u issa qegħdin insegwu r-riforma kbira li qiegħda tikteb il-paġna ġdida fl-istorja politika ta' pajjiżna, jiġifieri tal-kwota aktar bilanċjata tal-membri parlamentari nisa u rġiel. Agius Decelis spjega kif, "ilna ħafna nitkellmu fuqha u kien ilna ħafna nisimgħu persuni jdawwru l-argumenti tagħhom. Dan huwa l-mument tal-verità u tal-prova – li dak li nemmnu fih, irid isir liġi biex nipprattikawh bil-provi u mhux nieqfu biss fir-retorika, f'xi studju jew f'xi riċerka. Se nibdew paġna ġdida fl-istorja politika tal-pajjiż li permezz tagħha se jkun hemm aktar ugwaljanza u aktar rappreżentazzjoni riflessiva tas-soċjetà tagħna f'din l-aktar istituzzjoni importanti fid-demokrazija tagħna". Hawnhekk huwa radd ħajr lil għadd ta' nisa fl-istorja tal-politika lokali u beda b'Agatha Barbara li anke kienet spiċċat il-ħabs minħabba l-attività politika tagħha; lil Majbil Stickland; Fanny Attard Bezzina; Cettina Darmentia Brincat; Maria Camilleri; Rita Law; Marie Louise Muscat Manduca; Ann Agius Ferrante; lill-Eċċellenza Tagħha Marie-Louise Coleiro Preca; Helena Dalli; Carmen Sant; Giovann Debono; Dolores Cristina; Miriam Spiteri Debono (li serviet bħala Speaker ta' dan il-Parlament); Evelyn Bonaci; Marthese Portelli; Marlene Mizzi; Claudette Abela Baldacchino u Helena D'Amato. Dawn in-nisa kollha kellhom kontribut fil-Parlament Malti jew Ewropew fejn kollha ħadmu u taw kontribut fil-ħajja politika Maltija. "Ma nistax ma nirringrazzjax ukoll lil-mijiet ta' eluf ta' volontiera nisa li ħadmu fil-kumitati politiċi ewlenin u ħadmu kemm felħu biex dan il-pajjiż seta' dejjem jimxi 'l quddiem. Nirringrazzja lill-Ministri, Segretarji Parlamentari u Membri Parlamentari nisa li huma preżenti u qegħdin iservu lill-poplu Malti u Għawdxi llum," elenka Agius Decelis. Huwa jinsab ottimist u jħares 'il quddiem biex naslu f'punt fejn il-Parlament jerġa' jiltaqa' u jitkellem. Jawgura futur aktar ugwali lill-poplu, aktar ugwaljanza anke fil-parteċipazzjoni tas-sessi opposti. Agius Decelis, fi ħdan il-Partit Laburista, irid jaħdem biex ikun hemm aktar ugwaljanza f'kull qasam, f'kull sfera u f'kull livell biex ikollna ġustizzja soċjali b'saħħitha. "Irrid naħdem biex inkomplu nsaħħu u nagħtu l-istess opportunitajiet lil kulħadd għax verament nemmen li biex ikollok il-ġustizzja soċjali, irid ikollox l-ugwaljanza. Il-prinċipji u l-valuri tal-Gvern preżenti hekk kienu, għadhom u jibqgħu. Din il-wegħda elettorali għalina m'hiex biss paroli, iżda kuntratt mal-poplu. Il-Gvern preżenti qiegħed jistinka biex iwettaq dak li wiegħed u dan l-għan se jintlaħaq ukoll," temm Anthony Agius Decelis.